新秋喜涼因寄兵部楊侍郎
作者：白居易
朝代：唐

paragraphs: 外強火未退，中銳金方戰。
一夕風雨來，炎涼隨數變。
徐徐炎景度，稍稍涼飆扇。
枕簟忽淒清，巾裳亦輕健。
老夫納秋候，心體殊安便。
睡足一屈伸，搔首摩挲面。
褰簾對池竹，幽寂如僧院。
俯觀游魚羣，仰數浮雲片。
閑忙各有趣，彼此寧相見。
昨日聞慕巢，召對延英殿。